
Notă de sinteză

  

Economia de piaţă necesită un cadru instituţional şi legislativ adecvat de dezvoltare. În acest context şi procedura de soluţionare a eventualelor litigii comerciale trebuie să ofere cadrul unei judecăţi suple, rapide şi eficiente, în aşa fel încât existenţa unor neînţelegeri între partenerii economici să nu afecteze negativ climatul comercial.

Studiul de faţă încearcă să surprindă trăsăturile caracteristice privind soluţionarea litigiilor comerciale şi instanţele specializate, în cadrul ansamblului comercial.

Astfel, pe parcursul celor patru capitole sunt evidenţiate o serie de aspecte conceptuale şi procedurale legate de: importanţa dreptului comercial, litigiile comerciale în România, modalităţile de soluţionare a cauzelor comerciale de instanţele specializate în unele state europene (Franţa, Germania, Belgia, Italia, Marea Britanie, Spania).

În fine, este demn de reţinut că evoluţia constantă a raporturilor comerciale impune adoptarea unor reglementări clare şi unitare în acest domeniu, corespunzătoare realităţilor actuale şi necesare unei dezvoltări economice durabile.

 

 

 

Capitolul I

CONSIDERAŢII GENERALE

 

Comerţul, prin conţinutul activităţii sale, îndeplineşte importante funcţii economice, juridice şi sociale. Prin antrenarea în relaţiile de piaţă a numeroşi agenţi economici, a diverşi parteneri de afaceri, generează multiple relaţii comerciale, tranzacţii, operaţii de transfer de bunuri de la producător la consumator, precum şi crearea unor structuri profesionale care să asigure promovarea şi dezvoltarea iniţiativelor economice dar, în acelaşi timp, aprovizionarea şi satisfacerea cerinţelor consumatorilor.

Principiile de organizare a activităţii comerciale, înscrise în diferite acte normative şi convenţii internaţionale, organismele şi instanţele specializate în soluţionarea litigiilor comerciale constituie ceea ce s-ar putea numi "ansamblul comercial". Aceste principii de organizare a activităţii comerciale şi modul în care acţionează structurile instituţionalizate pentru îndeplinirea rolului lor de promovare a legilor economiei de piaţă în acest domeniu prezintă un interes major pentru studiul dreptului comercial.

În acest context, trebuie relevat că desfăşurarea activităţii comerciale implică stabilirea unor raporturi juridice complexe între partenerii comerciali, prin asumarea unor obligaţii contractuale.

Sunt, însă, destul de frecvente situaţiile când una din părţi îşi încalcă obligaţiile ce-i revin, creând stări conflictuale care se pot soluţiona prin negociere între părţi şi, în cazurile când părţile nu ajung la înţelegere, prin soluţionarea litigiilor de către instanţele judecătoreşti sau pe cale arbitrală.

Cercetarea acestor aspecte fundamentale privind conţinutul dreptului comercial presupune: descrierea analitică a organismelor şi instanţelor specializate, strângerea de date specifice şi analiza statistică a datelor, folosind teorii economico-juridice consacrate.

Practica şi legislaţia comercială internă şi internaţională a concretizat mai multe principii de organizare a activităţii comerciale în cadrul mecanismului economiei de piaţă. Dintre acestea pot fi menţionate: legalitatea, pluralismul formelor de proprietate, libera iniţiativă şi concurenţa, libertatea de asociere, specializarea comerţului, pluralismul formelor organizatorice, profitul, protecţia mediului, menţinerea echilibrului ecologic.

Din punct de vedere etimologic, expresia de comerţ provine din cuvântul latinesc commercium, care la rându-i reprezintă o juxtapunere a cuvintelor "cum" şi "merx", ceea ce înseamnă "cu marfă". Altfel spus, comerţul ar consta în operaţiuni cu mărfuri.

În sens economic, comerţul este definit ca o activitate al cărui scop este schimbul şi circulaţia mărfurilor de la producători la consumatori.

În sens juridic, noţiunea de comerţ cuprinde nu numai operaţiunile de interpunere şi circulaţie a mărfurilor, pe care le realizează comercianţii, ci şi operaţiunile de producere a mărfurilor, pe care le efectuează fabricanţii, precum şi executarea de lucrări şi prestarea de servicii pe care le realizează întreprinzătorii.

Trebuie subliniat că istoria comerţului este strâns legată de istoria dreptului comercial şi, implicit, a dezvoltării societăţii omeneşti.

Astfel, primele manifestări ale "schimbului" au apărut odată cu "proprietatea". Pentru satisfacerea trebuinţelor existenţei lor, oamenii au început să schimbe între ei produsele realizate prin munca lor ori obţinute din mediul înconjurător.

De-a lungul timpului au existat diferite forme de organizare a comerţului, precum şi reguli speciale pentru comercianţi, concretizate într-un aşa-numit drept cutumiar.

Amplificarea relaţiilor de schimb a impus înlocuirea dreptului statutar şi consuetudinar cu un drept scris. Prima ţară în care s-a trecut de la dreptul cutumiar la legi scrise, aplicabile pe întreg teritoriul său, a fost Franţa.

De asemenea, un moment crucial în formarea dreptului comercial l-a constituit adoptarea Codului comercial francez din 1807. Prin această reglementare se legitimează dreptul comercial, o nouă ramură a dreptului privat.

Ulterior, conceptele economice nou apărute au dus la adoptarea Codurilor comerciale în unele ţări europene precum: Italia, Belgia, Olanda, Spania.

În ţara noastră, comerţul a fost organizat potrivit unor reguli cutumiare, fie de sorginte locală (obiceiul pământului), fie de provenienţă străină, ca urmare a legăturilor cu negustorii străini.

Primele legiuiri scrise (Pravila lui Vasile Lupu şi Îndreptarea Legii a lui Matei Basarab) nu cuprindeau reguli speciale pentru comerţ. Ele apar, pentru prima oară, în codul lui Andronache Donici, din 1814.

O reglementare la fel de sumară este cuprinsă şi în codul Caragea (1817). În 1887 a fost adoptat Codul comercial român, aflat şi astăzi în vigoare în scopul reglementării raporturilor comerciale dintre participanţii la activităţile de comerţ.

Este important de reţinut că evoluţia istorică a relaţiilor comerciale reprezintă o constantă la nivel intern şi internaţional în ceea ce priveşte principiile proprietăţii private şi liberei iniţiative.

Referitor la soluţionarea litigiilor comerciale în dreptul comercial actual, trebuie arătat că există reguli speciale consacrate atât în Codul comercial şi în Codul de procedură civilă, cât şi în cadrul legislaţiei economie în vigoare.

În continuare, vom prezenta situaţia litigiilor comerciale în România, respectiv domeniul de aplicare al normelor speciale prevăzute în acest sens şi procedura specială de soluţionare a neînţelegerilor sau conflictelor apărute între subiectele raporturilor juridice comerciale.

 

Capitolul II 

LITIGIUL COMERCIAL ÎN ROMÂNIA

 

Reglementări legale aplicabile:

· Codul de procedură civilă;

· Ordonanţa de Urgenţă a Guvernului nr. 138/2000 pentru modificarea şi completarea Codului de procedură civilă (Punctul 224, Art. 7201-72010);

· Ordonanţa de Urgenţă a Guvernului nr. 59/2001 pentru modificarea şi completarea Ordonanţei de Urgenţă a Guvernului nr. 138/2000 pentru modificarea şi completarea Codului de procedură civilă (Punctul 38).

Normele legale privind activitatea comercială reglementează:

· Categorii de litigii considerate comerciale;

· Instanţe judecătoreşti competente;

· Procedura concilierii;

· Procedura de sesizare a instanţei judecătoreşti;

· Procedura de soluţionare a litigiilor comerciale în faţa instanţei judecătoreşti;

· Executarea hotărârilor judecătoreşti în materie comercială;

· Arbitrajul comercial.

Dispoziţiile privind judecata în România, cuprinse în Codul de procedură civilă, au fost modificate prin Ordonanţa de Urgenţă a Guvernului nr. 138 din 2 octombrie 2000, avându-se în vedere numeroase studii şi lucrări doctrinare, cât şi legislaţia europeană în materie. Obiectivele avute în vedere pentru modificarea şi completarea dispoziţiilor de procedură civilă din România au fost: continuarea reformei sistemului judiciar, armonizarea reglementărilor în domeniu cu cele ale statelor europene cuprinse în sistemul de drept romano-germanic, asigurarea celerităţii în soluţionarea procesului civil, sporirea şi modernizarea mijloacelor procesuale de realizare a drepturilor deduse judecăţii, exercitarea drepturilor şi îndeplinirea obligaţiilor procesuale ale părţilor, în condiţiile legii, sancţionarea corespunzătoare a abuzului de drept şi a tentativelor de tergiversare a judecăţii, economie de timp şi bani pentru cetăţenii care se adresează justiţiei, simplificarea şi accelerarea executării silite.

Adaptându-se necesităţii dezvoltării relaţiilor economice specifice economiei de piaţă, care impun soluţionarea cu promptitudine a litigiilor în materie comercială, modificarea Codului de procedură civilă dispune introducerea unei proceduri speciale în această materie.

1. Categorii de litigii considerate comerciale

Sfera litigiilor comerciale este reglementată prin dispoziţiile Codului comercial, printr-o enumerare care nu este considerată exhaustivă (art. 890). În esenţă, în sfera jurisdicţiei comerciale intră toate "contestaţiile relative la fapte de comerţ între orice persoane", cele privitoare "la calitatea de comerciant sau la existenţa unei societăţi comerciale" etc. Cu toate că legea indică şi alte categorii de litigii sau contestaţii comerciale, cele anterior menţionate ocupă ponderea principală.

Sub incidenţa procedurii de soluţionare a litigiilor comerciale intră nu numai litigiile comerciale propriu-zise, ci şi cele asimilate lor prin dispoziţiile art. 72010 Cod procedură civilă. Potrivit acestui text, litigiile privind desfăşurarea activităţii în scopul privatizării prin înstrăinare de bunuri ori alte valori din patrimoniul societăţilor comerciale sau al altor persoane juridice cu capital de stat, precum şi litigiile privind drepturile şi obligaţiile contractate în cadrul acestei activităţi se soluţionează de către instanţele care au competenţa de judecată a proceselor şi a cererilor în materie comercială, potrivit dispoziţiilor procedurale aplicabile în această materie.

2. Instanţe judecătoreşti competente

 

Competenţa instanţelor judecătoreşti în materie comercială este determinată prin dispoziţiile art. 2 şi 3 din Codul de procedură civilă şi este distribuită între tribunale şi curţi de apel. Astfel, tribunalele judecă procesele şi cererile în materie comercială, al căror obiect are o valoare de până la 10 miliarde lei inclusiv, precum şi procesele şi cererile în această materie, al căror obiect este neevaluabil în bani. Litigiile comerciale care depăşesc valoarea de 10 miliarde lei sunt date în competenţa de prima instanţă a curţilor de apel. Tot Curţile de apel au competenţa de a soluţiona recursurile împotriva hotărârilor pronunţate în prima instanţă de tribunale în procesele şi cererile în materie comercială. Concluzionând, rezultă că tribunalele sunt instanţe de drept comun în materie comercială, în competenţa lor intrând nu numai litigiile evaluabile în bani până la o anumită valoare, ci şi cele care sunt comerciale, dar care nu pot face obiectul unei aprecieri pecuniare.

3. Procedura concilierii

Potrivit art. 7201 alin. 1 din Codul de procedură civilă, în procesele şi cererile în materie comercială evaluabile în bani, înainte de introducerea cererii de chemare în judecată, reclamantul va încerca soluţionarea litigiului prin conciliere directă cu cealaltă parte.

În acest scop, reclamantul va convoca partea adversă, comunicându-i în scris pretenţiile sale şi temeiul lor legal, precum şi toate actele doveditoare pe care se sprijină acestea.

Convocarea se va face prin scrisoare recomandată cu dovada de primire, prin telegramă, telex, fax sau orice alt mijloc de comunicare care asigură transmiterea textului actului şi confirmarea primirii acestuia. Convocarea se poate face şi prin înmânarea înscrisurilor sub semnătura de primire.

Data convocării pentru conciliere nu se va fixa mai devreme de 15 zile de la data primirii actelor comunicate.

Rezultatul concilierii se va consemna într-un înscris cu arătarea pretenţiilor reciproce referitoare la obiectul litigiului şi a punctului de vedere al fiecărei părţi. 

Înscrisul despre rezultatul concilierii ori, în cazul în care pârâtul nu a dat curs convocării, dovada că de la data primirii acestei convocări au trecut 30 de zile, se anexează la cererea de chemare în judecată.

Astfel, realizarea procedurii de conciliere între părţi este obligatorie numai în litigiile comerciale evaluabile în bani. În consecinţă, neefectuarea procedurii prealabile de conciliere directă duce la respingerea cererii de chemare în judecată de către instanţă ca inadmisibilă.

Scopul concilierii directe este încercarea de rezolvare amiabilă a litigiului în tot sau în parte, astfel încât sesizarea instanţei de judecată să fie făcută numai atunci când există certitudine că soluţionarea pretenţiilor şi divergenţelor între părţi nu este posibilă decât în acest fel. Se încearcă totodată descurajarea introducerii unor cereri abuzive sau intempestive, permiţându-se fiecărei părţi să ia cunoştinţă de pretenţiile celeilalte părţi.

4. Procedura de sesizare a instanţei judecătoreşti

Există dispoziţii speciale faţă de dreptul comun pentru cererea de chemare în judecată, întâmpinare şi cererea reconvenţională.

Cererea de chemare în judecată va cuprinde:

a. numele, domiciliul sau reşedinţa părţilor ori, pentru persoanele juridice, denumirea şi sediul lor, precum şi, după caz, numărul de înmatriculare în registrul comerţului sau de înscriere în registrul persoanelor juridice, codul fiscal şi contul bancar;

b. numele şi calitatea celui care angajează partea şi ale celui care o reprezintă în litigiu, anexându-se dovada calităţii;

c. obiectul şi valoarea cererii, precum şi calculul prin care s-a ajuns la determinarea acestei valori, cu indicarea înscrisurilor corespunzătoare;

d. motivele de fapt şi de drept, precum şi probele pe care se întemeiază cererea;

e. semnătura părţii sau a reprezentantului acesteia, după caz.

La cererea de chemare în judecată se vor anexa copii certificate de pe toate înscrisurile pe care reclamantul îşi întemeiază pretenţiile, menţionându-se care dintre aceste înscrisuri au fost comunicate celorlalte părţi.

La primirea cererii de chemare în judecată de către instanţă, reclamantului i se va pune în vedere să depună orice act invocat în susţinerea cererii, care nu a fost comunicat pârâtului cu ocazia convocării la conciliere.

Pârâtul va fi citat, cu menţiunea că este obligat să depună întâmpinare la dosarul cauzei cu cel puţin 5 zile înainte de termenul de judecată, iar în procesele urgente cu cel puţin 3 zile. Întâmpinarea trebuie să cuprindă excepţiile de procedură pe care pârâtul le ridică la cererea reclamantului, răspunsul la toate capetele de cerere ale reclamantului, dovezile cu care se apără împotriva fiecărui capăt de cerere, semnătura şi să menţioneze datele de individualizare a pârâtului şi a reprezentanţilor săi.

Dacă pârâtul are propriile pretenţii împotriva reclamantului derivând din acelaşi raport juridic (nu însă şi pretenţii derivate din alte raporturi juridice, chiar dacă ar fi similare, caz în care pârâtul trebuie să formuleze o cerere separată), el poate face cerere reconvenţională (un act având aceeaşi formă şi conţinut ca şi cererea de chemare în judecată), nefiind obligat să recurgă la procedura concilierii prealabile dacă aceasta a fost încercată de reclamant. Această cerere reconvenţională trebuie introdusă în termenul prevăzut pentru depunerea întâmpinării sub sancţiunea decăderii. În schimb, dacă reclamantul îşi modifică cererea de chemare în judecată, cererea reconvenţională se va depune cel mai târziu până la termenul ce i se va încuviinţa pârâtului în acest scop.

1. Procedura de soluţionare a litigiilor comerciale în faţa instanţei judecătoreşti

Legea prevede câteva dispoziţii speciale de natură să asigure o rezolvare cât mai rapidă a cauzelor în materie comercială, fără însă a prejudicia drepturile părţilor sau a nesocoti principiile dreptului la apărare şi contradictorialităţii.

Procesele şi cererile în materie comercială se judecă cu precădere. Instanţa este obligată să asigure, potrivit legii, realizarea drepturilor şi obligaţiilor procesuale ale părţilor, precum şi desfăşurarea cu celeritate a procesului.

Când procedura de citare este legal îndeplinită, judecata, chiar şi asupra fondului, poate continua în şedinţă publică sau în camera de consiliu în ziua următoare sau la termene scurte, succesive, aduse la cunoştinţa părţilor. La aceste termene, instanţa poate stabili pentru parte sau pentru cel care o reprezintă, îndatoriri în ceea ce priveşte prezentarea dovezilor cu înscrisuri, relaţii scrise, răspunsul scris la interogatoriu, asistarea şi concursul la efectuarea în termen a expertizelor, precum şi orice alte demersuri necesare soluţionării cauzei.

Pentru motive temeinice, alte termene se vor acorda numai în cazul în care judecata nu poate continua.

În tot cursul procesului, părţile şi reprezentanţii lor pot fi asistaţi de experţi ori de alţi specialişti, în vederea lămuririi oricăror aspecte de ordin tehnic sau economic. 

În cursul judecăţii, instanţa va stărui pentru soluţionarea lui, în tot sau în parte, prin înţelegerea părţilor. Înţelegerea se constată prin hotărâre irevocabilă şi executorie.

Din cele prezentate rezultă că în materie comercială regula o constituie soluţionarea cauzei prin acordarea de termene scurte sau în continuare.

Hotărârile date în prima instanţă, în materie comercială, sunt executorii şi sunt supuse numai recursului (nu şi apelului, ca în majoritatea celorlalte situaţii).

2. Executarea hotărârilor judecătoreşti în materie comercială

Hotărârea judecătorească pronunţată în litigiile comerciale este supusă aceloraşi condiţii de formă ca în dreptul comun, cu deosebirea - importantă din punct de vedere al economisirii timpului - că se aduce la îndeplinire pe calea executării silite, constituind titlu executoriu de îndată ce rămâne irevocabilă, fără a fi necesare îndeplinirea altor formalităţi (adică îndeplinirea procedurii investirii hotărârii cu formula executorie).

3. Arbitrajul comercial

Ca regulă generală, dispoziţiile procedurale ale multor state, printre care şi România, prevăd că litigiile comerciale se soluţionează fie de către instanţele judecătoreşti, fie de către arbitrajul instituţional sau ad-hoc.

În acest sens, prin art. 340 Cod procedură civilă se prevede că persoanele având capacitatea deplină de exerciţiu a drepturilor pot conveni să soluţioneze pe calea arbitrajului litigiile patrimoniale dintre ele, "în afară de acelea care prevăd drepturi asupra cărora legea nu permite a se face tranzacţie".

Încheierea de către părţi a convenţiei arbitrale exclude competenţa instanţelor judecătoreşti pentru litigiul care face obiectul acelei înţelegeri (art. 343/3 alin. 1 Cod procedură civilă).

Dispoziţiile privind soluţionarea litigiilor prin arbitraj sunt prevăzute, în mod expres, şi în unele legi specifice comerciale.

Astfel, în temeiul Decretului-lege nr. 139/1990 privind camerele de comerţ şi industrie din România au fost organizate:

· Curtea de arbitraj comercial internaţional de pe lângă Camera de Comerţ şi Industrie a României (art. 5 lit. j şi art. 11 din această lege);

· Arbitrajul comercial de pe lângă camerele de comerţ şi industrie judeţene (conform art. 5 lit. j din aceeaşi lege).

 

Între aceste autorităţi arbitrale nu există relaţii de subordonare, fiecare acţionând distinct, potrivit reglementărilor de funcţionare şi regulilor de procedură pe care le abordează.

Judecata arbitrală prezintă în contextul ideii de soluţionare a diferendelor comerciale incontestabile avantaje, şi anume:

· Celeritatea soluţionării, principiu enunţat de art. 901 alin. 1 Cod comercial şi reluat de dispoziţiile Codului de procedură civilă referitoare la arbitraj şi de regulamentele arbitrale.

Astfel, sub sancţiunea caducităţii acţiunii arbitrale, litigiile comerciale care nu au element de extraneitate trebuie soluţionate definitiv în termen de 5 luni de la data constituirii tribunalului arbitral, iar în cazul arbitrajului internaţional, acest termen se dublează (art. 353/3 alin. 1 şi 369/3 Cod procedură civilă).

De asemenea, aceste termene se prelungesc de drept cu două luni, în temeiul art. 353/3 alin. 5 Cod procedură civilă, în cazurile prevăzute de art. 360/3 Cod procedură civilă, precum şi în cazul decesului uneia dintre părţi.

· Discreţia tribunalelor arbitrale, în sensul evitării de a fi făcute publice litigiile ori chiar unele practici comerciale.

Regula privitoare la discreţie este prevăzută de art. 358/4 Cod procedură civilă, text potrivit căruia părţile pot participa la dezbaterea litigiului personal sau prin reprezentanţi şi pot fi asistate de orice persoană.

Cu alte cuvinte, procedura arbitrală nu este publică, ceea ce deosebeşte procesul arbitral de soluţionarea litigiilor aflate pe rolul instanţelor.

· Competenţa tehnică a arbitrilor, avantajul important pe care îl au părţile din acest punct de vedere fiind acela că arbitrii sunt aleşi, ţinându-se seama de experienţa şi competenţa profesională.

În art. 3 al Regulamentului privind organizarea şi funcţionarea Curţii de arbitraj comercial internaţional de pe lângă Camera de comerţ şi industrie a României, precum şi a arbitrajului ad-hoc, se prevede că arbitrii ce compun Curtea de arbitraj sunt "persoane cu înaltă calificare şi experienţă în domeniul dreptului comercial şi al relaţiilor economice internaţionale" şi că "arbitrii sunt înscrişi într-o listă care cuprinde numele, ocupaţia, specialitatea şi titlurile ştiinţifice ale fiecăruia".

· Un alt avantaj îl constituie rolul conciliator specific tribunalului arbitral.

În acest sens, art. 360 alin. 2 Cod procedură civilă prevede că "pe baza acordului expres al părţilor, tribunalul arbitral poate soluţiona litigiul în echitate".

· Nu în ultimul rând, în cazul arbitrajului internaţional, prin convenţia de arbitraj pot fi înlăturate conflictele de drept internaţional privat, care ar rezulta din existenţa unor dispoziţii legale naţionale diferite pentru părţile în proces.

Legat de aceasta, în art. 2 al Regulilor de procedură elaborate de Camera de Comerţ şi Industrie a României, se prevede competenţa Curţii de arbitraj "de a soluţiona litigiile patrimoniale născute din raporturi juridice care interesează comerţul internaţional sau din alte asemenea raporturi, dacă părţile au încheiat în acest sens o convenţie arbitrală scrisă" (clauză compromisorie).

Hotărârea arbitrală comunicată părţilor are efectele unei hotărâri judecătoreşti definitive.

Desfiinţarea hotărârii arbitrale se poate dispune numai prin decizia instanţei ierarhic superioare celei prevăzute de art. 342 Cod procedură civilă (adică instanţa care ar fi fost competentă să soluţioneze în fond dacă nu ar fi încheiată convenţia arbitrală), dar numai în cazurile expres şi limitativ prevăzute de ar. 364 Cod procedură civilă, şi anume:

· litigiul nu era susceptibil de soluţionare pe calea arbitrajului;

· tribunalul arbitral a soluţionat litigiul fără să existe o convenţie arbitrală sau în temeiul unei convenţii nule sau inoperante;

· tribunalul arbitral nu a fost constituit în conformitate cu convenţia arbitrală;

· partea a lipsit la termenul când au avut loc dezbaterile şi procedura de citare nu a fost legal îndeplinită;

· tribunalul arbitral s-a pronunţat asupra unor lucruri care nu s-au cerut sau nu s-a pronunţat asupra unui lucru cerut, ori s-a dat mai mult decât s-a cerut;

· hotărârea arbitrală nu cuprinde dispozitivul şi motivele, nu arată data şi locul pronunţării, nu este semnată de arbitri;

· dispozitivul hotărârii arbitrale cuprinde dispoziţii care nu se pot aduce la îndeplinire;

· hotărârea arbitrală încalcă ordinea publică, bunele moravuri ori dispoziţiile imperative ale legii.

 

Comunicarea hotărârii arbitrale către părţi se face în termen de cel mult o lună de la pronunţare (art. 363 alin. 1 Cod procedură civilă).

Potrivit art. 367 Cod procedură civilă, hotărârea arbitrală este obligatorie faţă de părţi, fiind adusă la îndeplinire din proprie iniţiativă de către partea împotriva căreia a fost pronunţată.

În caz de împotrivire a debitorului, hotărârea arbitrală se investeşte cu formulă executorie şi se execută potrivit regulilor privind punerea în executare a hotărârilor judecătoreşti definitive (art. 367/1 şi 368 Cod procedură civilă).

 

 

Capitolul 3 

Soluţionarea cauzelor comerciale de către instanţele specializate în statele europene

 

 

· Belgia

 

Litigiile comerciale sunt soluţionate de către instanţe specializate, şi anume tribunalele de comerţ. Aceste instanţe au în compunere un preşedinte, unul sau mai mulţi vicepreşedinţi, precum şi magistraţi consulari sau asesori.

De asemenea, există un serviciu de grefă, coordonat de către un grefier şef şi personalul auxiliar.

Tribunalele de comerţ sunt formate din mai multe secţii comerciale, prezidate fiecare de către un magistrat de profesie, asistat de doi magistraţi consulari.

Este important de relevat faptul că preşedintele instanţei, vicepreşedinţii şi preşedinţii de secţie sunt magistraţi de carieră, numiţi pe viaţă prin decret regal.

Spre deosebire de aceştia, magistraţii consulari sunt numiţi de către Rege pe o durată de cinci ani, la propunerile comune ale miniştrilor de justiţie şi comerţului. Mandatul acestora poate fi reînnoit până la atingerea vârstei de pensie .

Candidaturile sunt prezentate fie de către cei interesaţi, în mod personal, fie de către organizaţiile profesionale reprezentative din industrie şi comerţ. 

Condiţiile necesare pentru a fi numit magistrat consular sunt prevăzute în art. 205 din Codul civil: vârsta minimă 30 de ani, experienţă profesională de cel puţin 5 ani în domeniul comerţului, desfăşurarea unei activităţi de conducere în cadrul unei societăţi comerciale. 

De asemenea, funcţia de magistrat consular este incompatibilă cu orice funcţie publică.

 

 

· Franţa

 

Litigiile comerciale constituie o categorie aparte de litigii, fapt ce a determinat şi organizarea unei jurisdicţii speciale.

Astfel, aceste litigii de natură comercială sunt de competenţa tribunalelor de comerţ, în număr de 227, unde activează circa 3.500 de magistraţi consulari care soluţionează aproximativ 500.000 de cazuri pe an.

Instanţele specializate, respectiv tribunalele de comerţ, au drept particularitate compunerea exclusivă din magistraţi consulari.

Din punct de vedre al competenţei materiale, tribunalele de comerţ au rolul de a soluţiona diferendele dintre comercianţi privind actele de comerţ. De asemenea, au un rol activ în ceea ce priveşte începerea procedurilor de reorganizare judiciară a societăţilor aflate în dificultate financiară.

În cadrul serviciului de grefă al tribunalelor de comerţ sunt ţinute registrele comerciale ce pot fi consultate în vederea obţinerii unor date importante privind identitatea comercianţilor şi bonitatea financiară a societăţilor comerciale.

 

· Germania

 

Nu prezintă o jurisdicţie specială în ceea ce priveşte tratarea aspectelor litigioase dintre comercianţi.

Astfel, litigiile comerciale sunt soluţionate în cadrul tribunalelor regionale (Landgerichte), care sunt instanţe de drept civil având în compunere şi secţii comerciale. Aceste secţii sunt conduse de un magistrat de profesie care este asistat de doi magistraţi consulari. Competenţa acestor secţii comerciale este stabilită prin legea proprie de organizare judiciară.

Legea privind falimentul şi procedura de reorganizare judiciară intrată în vigoare la 1 ianuarie 1999 prevede că tribunalele cantonale sunt cele care soluţionează litigiile comerciale dintre societăţile comerciale.

Tot în acest sens, este de subliniat faptul că registrele de comerţ sunt ţinute tot în cadrul acestor instanţe specializate.

Preşedinţii de secţii comerciale din cadrul tribunalelor regionale sunt magistraţi de carieră cu o bogată experienţă în activitate.

Magistraţii consulari au aceleaşi drepturi ca şi magistraţii de profesie, fiind ţinuţi de a respecta deontologia profesiei de judecător. Ei sunt aleşi pe o durată de 4 ani, având posibilitatea de a fi realeşi. Candidaturile pentru această demnitate sunt prezentate de camerele de comerţ şi industrie, în urma selecţionării persoanelor cu o anumită experienţă comercială şi care se bucură de o bună reputaţie.

Condiţiile necesare pentru ocuparea funcţiei de magistrat consular sunt următoarele: vârsta de 30 de ani, calitatea de comerciant şi înscrierea în registrul comerţului.

Funcţia de magistrat consular este incompatibilă cu statutul de funcţionar public. La nivel local, pot exista şi alte incompatibilităţi.

 

· Italia 

 

În lipsa unei jurisdicţii specializate în materie comercială, litigiile comerciale revin spre soluţionare instanţelor de drept comun, şi anume: judecătorului de pace, pretorului şi tribunalului.

Competenţa tribunalului are drept obiect toate cauzele privind societăţile comerciale.

Pentru litigiile de o valoare pecuniară redusă, competenţa o deţine judecătorul de pace, care nu este un magistrat de profesie, dar are atribuţii specifice.

Pretorul are un rol activ în soluţionarea litigiilor cu un cuantum bănesc mai ridicat. El este un magistrat de profesie, ales în urma unui concurs.

Tribunalul judecă cauzele complexe de natură comercială, cauze care nu intră în sfera de competenţă a judecătorului de pace sau a pretorului. Aceste instanţe sunt alcătuite dintr-un colegiu (complet) de 3 judecători, putând fi organizate în funcţie de natura cauzelor supuse dezbaterilor, în mai multe secţii specializate.

Societăţile comerciale aflate în dificultate financiară au posibilitatea de a se adresa tribunalului pentru a beneficia de o administrare controlată, dispusă printr-o hotărâre judecătorească, pe o perioadă de cel mult doi ani.

Astfel, dacă instanţa consideră cererea întemeiată, este deschisă o procedură specială prin care sunt numiţi, cu acordul creditorului, un judecător delegat şi un procuror, în vederea soluţionării tuturor problemelor de natură juridică-economică ale societăţii respective.

Dacă la împlinirea termenului stabilit, judecătorul delegat constată că administrarea controlată nu a reuşit, el poate cere în faţa tribunalului revocarea măsurii administrării controlate şi declararea falimentului societăţii comerciale.

În situaţia în care un debitor se găseşte în stare de insolvabilitate, însă nu a fost declarat în stare de faliment, el poate propune creditorilor săi un concordat preventiv, prin care oferă garanţii reale şi personale privind achitarea a cel puţin 40% din totalul datoriilor faţă de acestea.

Deschiderea procedurii speciale pentru faliment se desfăşoară în mod similar cu cea în cazul administrării controlate, tribunalul fiind cel în măsură a decide asupra declarării stării de faliment.

Legat de aceasta, tribunalul ia decizia de omologare a concordatului încheiat între debitor şi creditorii săi.

Un rol important revine instanţei şi în cazul declarării stării de faliment a unei societăţi comerciale. Patrimoniul societăţii, respectiv bunurile mobile şi imobile, sunt vândute, iar sumele astfel obţinute vor acoperi debitele societăţii.

 

· Marea Britanie

 

Tribunalul de comerţ, înfiinţat prin legea privind administrarea justiţiei din 1970, reprezintă o instanţă specializată, având în compunere magistraţi de profesie cu o bogată experienţă în domeniul litigiilor comerciale.

Aceşti magistraţi sunt numiţi de către Regină, la propunerea ministrului de justiţie.

Competenţa materială a Tribunalului de comerţ cuprinde doar litigiile comerciale importante ce depăşesc un anumit cuantum bănesc. Celelalte litigii comerciale sunt soluţionate de instanţele civile, tribunalele de conturi sau pe calea medierii sau arbitrajului comercial.

De asemenea, instanţele de conturi sunt competente a soluţiona cauzele privind declararea falimentului unei societăţi comerciale, precum şi deschiderea procedurilor de reorganizare judiciară.

 

· Spania

 

În sistemul judiciar spaniol nu este prevăzută o jurisdicţie comercială specifică. Astfel, litigiile comerciale sunt încredinţate spre soluţionare tribunalelor de primă instanţă.

Totuşi, există dispoziţii legale privind dreptul comercial şi al societăţilor comerciale inserate în Codul comercial.

În ce priveşte declararea stării de încetare de plăţi, respectiv de insolvabilitate financiară, competenţa este atribuită tot tribunalelor de primă instanţă. Magistraţii sesizaţi cu soluţionarea litigiilor privind falimentul unei societăţi comerciale trebuie să dispună în funcţie de situaţiile de faliment existente, şi anume: suspendarea plăţilor, insolvabilitatea fortuită, insolvabilitatea din culpă, insolvabilitatea frauduloasă şi bancruta frauduloasă.

 

   

Capitolul 4 

CONCLUZII

 

Importanţa şi semnificaţia patrimonială a acestei categorii de litigii, respectiv a celor de drept comercial, pledează pentru o reglementare derogatorie de la dreptul comun.

Mai mult, evoluţiile legislative din ultimul timp relevă necesitatea specializării instanţelor judecătoreşti în unele materii importante, cum sunt cele vizând litigiile comerciale, contenciosul administrativ, conflictele de muncă sau asigurările sociale.

De asemenea, caracterul special al procedurii soluţionării litigiilor comerciale impune soluţionarea pe cale amiabilă şi cu celeritate a acestor cauze în scopul menţinerii unui climat economic favorabil relaţiilor economice contractuale.

Drept urmare, sfera litigiilor comerciale necesită în viitor o reglementare normativă privind înfiinţarea unor tribunale comerciale sau de comerţ, alături de armonizarea legislaţiei economice interne cu cea comunitară în materie.

